Svrček, Miloš, poslanec NR SR (2023-02-14):
Ďakujem pekne za slovo. Vážený pán podpredseda, vážení kolegovia, kolegyne, tak ako tu aj bolo spomenuté zo strany navrhovateľky, vieme, čo je cieľom návrhu, teda zaviesť nejaký jednotný turistický register, ako aj upraviť proces a procesy súvisiace s otázkou turistických trás. Áno, mali sme aj tento návrh aj pred viac ako pol rokom, ale tesne neprešiel, a ako tu už bolo aj vo faktickej poznámke pána kolegu Kuffu spomenuté, určite navrhovatelia sa mohli aj poučiť po tom prvom legislatívnom procese, že aké sú tam chyby, aké boli vytýkané chyby a čoho by sa mali vyvarovať. Ja by som sa sústredil v krátkosti v rámci tejto ústnej rozpravy na také viaceré otázniky, ktoré vznikajú v súvislosti s týmto predloženým návrhom. Určite by som sa chcel opýtať navrhovateľov ohľadne financovania, pretože sú tu viaceré nejasnosti v rámci tejto legislatívnej úpravy. Chcem sa opýtať na zachovanie a obnovu turistickej trasy predovšetkým v navrhovanom § 13, pretože tam chýbajú pravidlá, a podľa môjho názoru je tam zjavná duplicita ohľadne obmedzenia vlastníckych práv. Podľa môjho názoru možnosť vzdať sa náhrady, ak podpíše dotknutý subjekt zmluvu, nie je jasné s kým, čiže s akým subjektom. Náhrada bude teda za celý pozemok alebo len za časť, kde bude táto trasa? Náhradu chcete dať aj nájomcovi za nemožnosť užívať, budú teda platiť dvakrát aj vlastníkom, aj nájomcom? Taktiež by ma zaujímal inštitút sprievodcu prírodného turizmu v čl. IV tohto návrhu. Áno, ide o novú živnosť, novelizuje sa aj živnostenský zákon, ale tak zaujímalo by ma, že či to bude len pri horskom tomto turizme, resp. či týmto prírodným sprie... sprievodcom prírodného turizmu budú môcť ľudia chodiť len na určité trasy. Podľa môjho názoru je to dosť obmedzujúce pre občanov, chápem horského sprievodcu, ale toto je podľa mňa dosť aj na hrane súčasnej legislatívy. Zákon neberie taktiež do úvahy veterinárne obmedzenia pri chorobe. Viete, že máme dosť kritickú situáciu na južnom Slovensku, v okresoch južného Slovenska, teda čo sa týka afrického moru ošípaných, a podľa tejto navrhovanej legislatívy trasa nebude môcť ísť cez hocijaký pozemok. Čiže neviem si to v praxi predstaviť, ako pri... v súvislosti s likvidáciou alebo s obmedzením afrického moru ošípaných sa bude riešiť táto úprava, teda turistické chodníky. Určite nie zvernice, podľa môjho názoru, priamo tu nie je uvedená. Ale možno by som vycitoval aj § 7 navrhovaného zákona. Podľa neho vlastník, nájomca alebo správca pozemku, cez ktorý vedie turistická trasa, je povinný zabezpečiť možnosť voľného prechodu vhodným spôsobom na mieste križovania turistickej trasy s oplotením, ak cez pozemok vedie turistická trasa. Takže myslím si, že toto ustanovenie je dosť diskutabilné, aj čo sa týka vlastníckych práv, aj čo sa týka súčasne nastavenej legislatívy. A ešte jedna vec, prečo má byť register verejný a neverejný, tak ako to navrhujete v § 8 ods. 4, 5, 6? Toto by som si možno aj nechal vysvetliť, pretože som sa nevedel dopátrať k tomuto účelu. No a možno by som spomenul aj kritériá na poverenú právnickú osobu v § 17 tohto navrhovaného zákona. Minimálne treba personálne a materiálne zabezpečenie, inak to môže robiť akákoľvek osoba, dokonca to môžem robiť potom aj ja, takže tu by to určite trebalo nejak ohraničiť a nejak špecifikovať, že o aké prípady sa jedná. Takže chápem, že s takouto úpravou sa prichádza opakovane. Po prvom neúspešnom prípade chápem aj to, že navrhovatelia chcú nejak zjednotiť legislatívnu úpravu. Za nás aj po konzultácii s pánom predsedom výboru pre pôdohospodárstvo a životné prostredie, s pánom poslancom Karahutom môžem povedať, že my tento návrh zákona v prvom čítaní podporíme, ale vyslovene aj po skonzultovaní týchto pripomienok chceme, aby boli doriešené, vyšpecifikované vo forme pozmeňujúceho návrhu, inak v druhom čítaní tento návrh odmietame podporiť, pretože treba presne expressis verbis stanoviť tieto pravidlá, a tieto ustanovenia, aby sme vedeli, tento zákon aj v praxi ako bude fungovať, pretože ako som spomenul aj v rámci tejto rozpravy, sú tam viaceré otvorené otázniky, ktoré, jednoducho nevieme sa dopátrať odpovede. Takže zatiaľ za mňa toľko a v prvom čítaní, opakovane hovorím, podporíme to, ale v druhom čítaní žiadame vecnú, odbornú diskusiu aj v rámci výborov, aj v rámci rozpravy, do ktorej sa určite prihlási aj môj kolega pán Karahuta. Ďakujem pekne. Za mňa všetko.